## Pravilnik o uvjetima kojima moraju udovoljavati objekti za proizvodnju i skladištenje životinjske hrane

### NN 159/1998 (14.12.1998.), Pravilnik o uvjetima kojima moraju udovoljavati objekti za proizvodnju i skladištenje životinjske hrane

# **MINISTARSTVO POLJOPRIVREDE I ŠUMARSTVA**

Na temelju članka 25. stavka 4. Zakona o veterinarstvu ("Narodne novine"
broj 70/97), uz prethodno pribavljeno mišljenje ravnatelja Državne uprave
za zaštitu prirode i okoliša, ministar poljoprivrede i šumarstva, donosi

## **PRAVILNIK**

### **O UVJETIMA KOJIMA MORAJU UDOVOLJAVATI OBJEKTI ZA PROIZVODNJU I SKLADIŠTENJE ŽIVOTINJSKE HRANE**

Članak 1.

Ovim se Pravilnikom propisuju uvjeti kojima, glede izgradnje, uređenja
i opremljenosti, moraju udovoljavati objekti za proizvodnju životinjske
hrane (u daljnjem tekstu: "Tvornice stočne hrane"), odnosno objekti za
skladištenje gotove životinjske hrane te sirovina i aditiva za proizvodnju
životinjske hrane.

Članak 2.

Objekti iz članka 1. ovoga Pravilnika moraju biti smješteni na području
gdje nema čimbenika koji mogu štetno utjecati na higijensko stanje objekata
i opreme te zdravstvenu ispravnost sirovina i gotove životinjske hrane.

Članak 3.

Tvornica životinjske hrane mora biti izgrađena tako da su pojedine proizvodne
jedinice međusobno funkcionalno povezane, a krug tvornice prikladno ograđen.

Članak 4.

Ulaz u krug tvornice životinjske hrane mora biti sanitarno zaštićen
dezinfekcijskom barijerom, za prijevozna sredstva kojima se dopremaju sirovine
te za obuću zaposlenih djelatnika.

Članak 5.

Putovi u krugu tvornice životinjske hrane moraju biti izgrađeni od betona
ili asfalta, a preostali prostor prekriven redovito održavanim zelenim
površinama.

Članak 6.

Tvornica životinjske hrane mora se opskrbljivati vodom iz javne vodovodne
mreže ili iz izvora koji osigurava potrebne količine higijenski ispravne
vode, koja po kakvoći odgovara tehnološkom postupku proizvodnje.

Članak 7.

Otpadne vode iz tvornice životinjske hrane moraju se ispuštati u javnu
kanalizacijsku mrežu ili u sanitarno ispravan taložnik.

Članak 8.

Higijenski neispravna životinjska hrana te otpaci nastali u postupku
proizvodnje moraju se odlagati u prikladnim spremnicima, na za to predviđen
i prilagođen prostor.

Članak 9.

Tvornički objekt mora biti izgrađen od čvrstog građevinskog materijala,
a prostorije izolirane od vlage, pogodne za čišćenje, dezinfekciju i dezinsekciju
te zaštićene od ulaska ptica.

Članak 10.

Dezinfekcija, dezinsekcija i deratizacija svih prostorija u tvornici
životinjske hrane obavlja se najmanje dva puta godišnje.

Članak 11.

Tvornica životinjske hrane mora sadržavati:

1) prostoriju opremljenu za proizvodnju životinjske hrane;

2) skladišni prostor za gotovu, pakiranu životinjsku hranu;

3) skladišni prostor za sirovine životinjskog podrijetla (karantena);

4) skladišni prostor za sirovine biljnog podrijetla;

5) skladišni prostor za aditive;

6) posebnu prostoriju za potrebe veterinarske inspekcije;

7) sanitarne prostorije za zaposlene djelatnike, i to:

- garderobu opremljenu garderobnim ormarima;

- zahod s ispiračem te pretprostorom s opremom za pranje ruku;

- prostor za tuširanje, s mogućnosti korištenja tople i hladne vode.

Na svim ulaznim vratima prostorija u sastavu tvornice životinjske hrane
moraju biti istaknuti natpisi sa namjenom njihovog korištenja.

Članak 12.

U svim prostorijama mora biti osigurano prirodno ili umjetno prozračivanje,
a otvori za prozračivanje opskrbljeni zaštitnim mrežicama.

Članak 13.

Oprema za proizvodnju životinjske hrane mora biti izrađena tako da onemogućava
zagađivanje životinjske hrane štetnim tvarima te da se može lako čistiti
i dezinficirati.

Članak 14.

Objekti za skladištenje gotove životinjske hrane, sirovina i aditiva
za proizvodnju, koji nisu u krugu tvornice životinjske hrane, moraju udovoljavati
uvjetima propisanim za proizvodne objekte, osim uvjetu propisanom člankom
11. stavkom 1. točkom 1. ovog Pravilnika.

Članak 15.

Zahtjev za utvrđivanje veterinarsko-zdravstvenih uvjeta objekata iz
članka 1. ovoga Pravilnika podnosi se Ministarstvu poljoprivrede i šumarstva
- Upravi za veterinarstvo, a mora sadržavati:

1. dokaz da je pravna ili fizička osoba registrirana za obavljanje ove
djelatnosti;

2. veterinarsko-zdravstvenu suglasnost nadležnog veterinarskog ureda;

3. nacrt lokacije - smještajni plan s prikazom i veličinom svih radnih
prostorija koje podliježu nadzoru veterinarske inspekcije;

4. ugovor s ovlaštenom organizacijom o obavljanju dezinfekcije, dezinsekcije
i deratizacije;

5. ugovor s ovlaštenom organizacijom o obavljanju laboratorijskih pretraga
u postupku praćenja zdravstvene ispravnosti sirovina i gotovih proizvoda.

Članak 16.

Zahtjev iz članka 15. ovoga Pravilnika moraju podnijeti i već izgrađeni
ili rekonstruirani objekti, koji do dana stupanja na snagu ovoga Pravilnika
nisu ishodili rješenje o udovoljavanju propisanim veterinarsko-zdravstvenim
uvjetima, u roku od 6 mjeseci od dana stupanja na snagu ovog Pravilnika.

Članak 17.

Danom stupanja na snagu ovog Pravilnika prestaje važiti Pravilnik o
načinu obavljanja veterinarsko-sanitarne kontrole stočne hrane i objekata
u kojima se proizvodi stočna hrana te uvjetima kojima moraju udovoljavati
laboratoriji koji obavljaju superanalize uzoraka stočne hrane ("Narodne
novine" br. 53/91).

Članak 18.

Ovaj Pravilnik stupa na snagu osmog dana od dana objave u "Narodnim
novinama".

Klasa: 322-01/98-01/79
Urbroj: 525-01-98-02
Zagreb, 30. studenoga 1998.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 159/1998-1956